L-indikazzjonijiet huma li l-Prim Ministru l-ġdid tal-Italja se jkun Giuseppe Conte, persuna bl-ebda esperjenza politika L-indikazzjonijiet huma li l-Prim Ministru l-ġdid tal-Italja se jkun Giuseppe Conte, persuna li qatt ma kellha x'taqsam mal-politika iżda b’esperjenza kbira fil-qasam legali u akkademiku. Skont siti tal-aħbarijiet Taljani, Conte huwa l-favorit kemm tal-Movimento Cinque Stelle u anke tal-Lega, li bħalissa għaddejin diskussjonijiet bejniethom biex ikun iffurmat Gvern ġdid Taljan. Minkejja li ma għandu l-ebda esperjenza politika, ir-relazzjoni ma' Malta mhux se tkun ġdida għalih, hekk kif kien jgħallem kors fl-Università ta’ Malta, apparti li huwa professur tal-Liġi fl-Università ta’ Firenze. Jekk ismu jkun approvat mill-President Taljan Sergio Mattarella, Conte se jkun qed imexxi Gvern ta’ koalizzjoni bejn iż-żewġ partiti. Il-mexxejja taż-żewġ partiti, Luigi Di Maio u Matteo Salvini, li t-tnejn li huma kienu ddikkjaraw li għandhom dritt jiggvernaw, mistennija jkollhom rwoli ministerjali importanti fil-kabinett il-ġdid. Il-Movimento Cinque Stelle kien l-aktar partit li ġab voti fl-elezzjoni ta’ xahrejn ilu, filwaqt li l-Lega kien l-aktar partit li ġab voti mill-koalizzjoni taċ-Ċentru-Lemin. Iż-żewġ partiti huma Ewroxettiċi u kienu wiegħdu li jekk se jkunu fil-Gvern se jżommu id aktar iebsa fejn tidħol l-immigrazzjoni. Il-Gvern ġdid Taljan huwa mistenni li jbiddel għal kollox dak li kien qed iseħħ fl-aħħar snin, fejn l-Italja kienet qed tilqa’ l-immigranti kollha li jiġu salvati fiċ-ċentru tal-Mediterran. Aqra wkoll: 'Ma ninfaxxawx rasna qabel naqsmuha' - Il-PM dwar il-politika tal-Italja fuq l-immigrazzjoni